S-654/2010

Mál þetta, sem þingfest var 16. mars sl. og dómtekið 2. september sl., var höfðað með fjórum ákærum. Sú fyrsta útgefin af lögreglustjóranum á höfuðborgarsvæðinu þann 10. ágúst 2010 á hendur L-x-x D-x-x, kt. 000000-0000, Kirkjuvegi 34, Reykjanesbæ,

1.

„fyrir eftirtalin þjófnaðarbrot:

Mánudaginn 19. janúar 2009, í verslun Hagkaupa, Smáralind, Kópavogi, stolið snyrtivörum, samtals að verðmæti kr. 19.683.

(M. 007-2009-3653)

Laugardaginn 20. febrúar 2010, í verslun Hagkaupa, Smáralind, Kópavogi, stolið snyrtivörum, samtals að verðmæti kr. 33.436.

(M. 007-2010-11560)

Teljast brot þessi varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“ (Mál nr. S-654/2010)

2.

Með ákæru útgefinni af lögreglustjóranum á Suðurnesjum þann 14. febrúar 2011 á hendur ofangreindum ákærða.

„fyrir umferðarlagabrot, með því að hafa laugardaginn 5. júní 2010, ekið bifreiðinni DA821, suður Hafnargötu, Reykjanesbæ, án þess að hafa öðlast til þess réttindi og undir áhrifum áfengis (vínandamagn í lofti 0,48mg/l).

Telst háttsemi þessi varða við 1. mgr. 48. gr. og 1., sbr. 2. mgr. 45. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verði dæmdur til sviptingar ökuréttar, skv. 102. gr. umferðarlaga nr. 50/1987, sbr. 18. gr. laga nr. 66/2006.“ (Mál nr. S-244/2011)

3.

Með ákæru útgefinni af lögreglustjóranum á Suðurnesjum þann 23. júní 2011 á hendur ofangreindum ákærða.

(008-2008-14757)

„fyrir þjófnað, með því að hafa föstudaginn 21. nóvember 2008, stolið tveimur rauðvínsflöskum, verðmæti óþekkt, á skemmtistaðnum Ráin, Hafnargötu 19, Reykjanesbæ.

Telst háttsemi þessi varða við 244. gr. almennra hegningarlaga nr. 19/1940.

(008-2008-15070)

fyrir fíkniefnalagabrot, með því að hafa sunnudaginn 30. nóvember 2008 í fangaklefa á lögreglustöðinni á Hringbraut 130, Reykjanesbæ, haft í vörslum sínum 34 stk af 2C-B (4-bromo-2,5-dimethoxyphenethylamine) pillum er hann geymdi í vinstri buxnavasa sínum.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

(007-2009-2698)

fyrir þjófnað, með því að hafa fimmtudaginn 8. janúar 2009, stolið Grant's whiskey pela, að verðmæti samtals kr. 3.390-, í vínbúð ÁTVR, Skeifunni 5, 108 Reykjavík.

Telst háttsemi þessi varða við 244. gr. almennra hegningarlaga nr. 19/1940.

(008-2010-13232)

fyrir þjófnað, með því að hafa þriðjudaginn 14. desember 2010, stolið pakkningu sem í var borðdúkur og 8 stk. af þurrkum, að verðmæti samtals kr. 13.995-, í versluninni Draumaland, Tjarnargötu 3, 230 Reykjanesbæ.

Telst háttsemi þessi varða við 244. gr. almennra hegningarlaga nr. 19/1940.

(008-2011-1140)

fyrir umferðarlagabrot, með því að hafa mánudaginn 31. janúar 2011, ekið bifreiðinni DA821 Sólvallagötu til norðurs, Reykjanesbæ, sviptur ökuréttindum.

Telst háttsemi þessi varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

(008-2011-1746)

fyrir fíkniefnalagabrot með því að hafa þann 15. febrúar 2011, í íbúð sinni að Kirkjuvegi 34, Reykjanesbæ, haft í vörslum sínum í sölu og dreifingarskyni 75,67 g af maríhúana og 104 stk. kannabisplöntur og hafa um skeið fram til þess dags ræktað greindar plöntur en efnin og plönturnar fundust í svefnherbergi íbúðarinnar. Ásamt því að hafa í vörslum sínum 0,35 g af amfetamíni sem fannst í kommóðuskúffu í stofu íbúðarinnar, 52,70 g af kannabislaufum og 29,26 g af kannabisstönglum sem fundust í eldhúsi íbúðarinnar. Einnig fyrir að vera með 0,19 g af tóbaksblönduðum kannabisefnum í vörslum sínum en efnin fundust í sólskyggni fyrir ofan ökumannssæti bifreiðarinnar DA821 sem er í eigu ákærða og var staðsett við Hringbraut 130.

Telst þessi háttsemi ákærða varða við 2., sbr. 4., sbr. 4. gr. a, sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

(008-2011-1746)

fyrir skjalafals, með því að hafa, í blekkingarskyni, falsað nafn M-x-x M-x-x kt. 000000-0000, á húsaleigusamning dagsettan 29. október 2010 vegna leigu á Heiðarholti 12, íbúð 303, Reykjanesbæ, milli B-kk-ef M-kk-ef kt. 000000-0000 sem leigusala og M-x-x M-x-x kt. 000000-0000 sem leigutaka.

Telst þessi háttsemi ákærða varða við 1. mgr. 155. gr. almennra hegningarlaga nr. 19/1940.

(008-2011-1746)

fyrir brot á lögum um útlendinga með því að hafa, þann 15. febrúar 2011, haft í vörslum sínum, í veski sem fannst í eldhúsi á heimili hans á Kirkjuvegi 34, Reykjanesbæ, breytifalsað pólskt kennivottorð á nafni M-x-x M-x-x S-x-x nr. AEY950420.

Telst þessi háttsemi ákærða varða við h. lið 2. mgr. 57. gr. laga um útlendinga nr. 96/2002, sbr. 16. gr. laga nr. 20/2004.

(008-2011-1824)

fyrir fíkniefnalagabrot með því að hafa þann 16. febrúar 2011, í íbúð sinni að Heiðarholti 12, Reykjanesbæ, haft í vörslum sínum í sölu og dreifingarskyni 63 stk. kannabisplöntur og hafa um skeið fram til þess dags ræktað greindar plöntur ásamt því að hafa í vörslum sínum 99,06 g af kannabislaufum sem fundust í svefnherbergjum íbúðarinnar.

Telst þessi háttsemi ákærða varða við 2., sbr. 4., sbr. 4. gr. a, sbr. 5. og 6. gr. laga nr. 65/1974, sbr. lög nr. 60/1980, sbr. lög nr. 13/1985 og lög nr. 10/1997 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

(008-2011-2323)

fyrir umferðarlagabrot, með því að hafa mánudaginn 28. febrúar 2011, ekið bifreiðinni DA821 austur Sandgerðisveg, rétt austan við afleggjara inn að Rockville, Reykjanesbæ, sviptur ökuréttindum.

Telst háttsemi þessi varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

(008-2011-3561)

fyrir umferðarlagabrot, með því að hafa fimmtudaginn 31. mars 2011, ekið bifreiðinni DA821 sviptur ökuréttindum, undir áhrifum ávana- og fíkniefna (Tetrahýdrókannabínól í blóði mældist 2,6 ng/ml), Garðveg frá Garði.

Telst háttsemi þessi varða við 1. mgr. 48. gr. og 1. mgr. sbr. 2. mgr. 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

(008-2011-4950)

fyrir umferðarlagabrot, með því að hafa miðvikudaginn 03. maí 2011, ekið bifreiðinni BX-944 sviptur ökuréttindum, undir áhrifum ávana- og fíkniefna (Tetrahýdrókannabínól í blóði mældist 0,9 ng/ml), vestur Reykjanesbraut við Hvassahraun.

Telst háttsemi þessi varða við 1. mgr. 48. gr. og 1. mgr. sbr. 2. mgr. 45. gr. a., sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

(008-2011-4953)

fyrir hilmingu með því að hafa, þriðjudaginn 15. febrúar 2011 á lögheimili sínu Kirkjuvegi 34, Reykjanesbæ, haft í vörslum sínum eftirtalda muni; Hárblásari 1 stk., Kanebo andlitsfarði 5 stk., Kanebo meik 2 stk., Kanebo rakakrem 2 stk., Kanebo lipliner pencil 1 stk., Kanebo varalitur 4 stk., Kanebo púður 1 stk., Kanebo andlitsfarði 1 stk., Donna Karen ilmvatn 1 stk., Nivea hrukkukrem 1 stk., Nivea Eye care 4 stk., Oley krem 2 stk., Musk oil spray 1 stk., Olay eye lifting 2 stk., Dior meik 1 stk., Dior púður 1 stk., Bust beauty firming krem 1 stk., Bust beauty extra-lift 1 stk., Gillette after shave gel 2 stk., L'oreal hrukkustöngull 1 stk., Canel box 2 stk., Ultra correction lift 2 stk., L'oreal meik 1 stk., Clinique askja með snyrtivörum 1 stk., Gillette rakvélarblöð 6 stk., Clinique krem 4 stk., bætiefni 3 glös, bætiefni kvennablómi 1 glas, bætiefni liðaktín 2 glös, bætiefni Creatine 2 box, bætiefni Clutamine 1 box, bætiefni Omega-3 5 box, bætiefni Karnitín 2 box., allt að verðmæti 347.587 krónur, þrátt fyrir að ákærða hafi verið ljóst að um þýfi var að ræða og þannig haldið mununum ólöglega fyrir eigendum, en umræddum munum hafði verið stolið úr versluninni Hagkaup í Skeifunni, Reykjavík, en ákærða var eða mátti vera ljóst að um þýfi var að ræða.

Telst brot ákærða varða við 1. mgr. 254. gr. almennra hegningarlaga nr. 19,1940.

(008-2011-4953)

fyrir hilmingu með því að hafa, þriðjudaginn 3. maí 2011, haft í vörslum sínum eftirtalda muni sem fundust [í] íþróttatösku í aftursæti bifreiðarinnar BX-944 sem var í umráðum hans;

Philips rafmagnsrakvél 1 stk., Nivea augnkrem 1 stk., Nivea augnkrem roll on 1 stk., Sensai kinnalitur 4 stk., Kanebo make 2 stk., Kanebo rakakrem 2 stk., Kanebo sólarvörn 2 stk – stolið frá Hagkaupum í Reykjanesbæ.

ii. Filodoro sokkabuxur 4 stk. – stolið frá Hagkaupum Skeifunni í Reykjavík.

iii. Gillette rakvélablöð 4 stk., Gillette svitalyktareyðir 1 stk., Biotherm rakakrem 1 stk., Loreal varalitur 1 stk., Loreal maskari 2 stk., Dior augnskuggi 1 stk., Dior meik 2 stk., Loreal meik 4 stk.- stolið frá Hagkaupum í Holtagörðum.

Allt að verðmæti 140.222 krónur, þrátt fyrir að ákærða hafi verið ljóst að um þýfi var að ræða og þannig haldið mununum ólöglega fyrir eigendum, en umræddum munum hafði verið stolið úr verslununum Hagkaupa í Reykjanesbæ, Skeifunni Reykjavík og Holtagörðum Reykjavík á ótilgreindu tímabili.

Telst brot ákærða varða við 1. mgr. 254. gr. almennra hegningarlaga nr. 19,1940.

(008-2011-5232)

fyrir þjófnað, með því að hafa einhvern tíma á tímabilinu frá 1. apríl 2011 til 3. maí 2011, stolið Acer Aspire One 532H-2DB fartölvu og Philips Thermal Sheild Skin fartölvutösku, að verðmæti samtals kr. 65.233-, í fyrirtækinu Slægingarþjónusta Suðurnesja, Hafnarbakka 13, 260 Reykjanesbæ.

Telst háttsemi þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Þess er einnig krafist að ákærði verður dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993, 4. gr. laga nr. 57/1997 og 18. gr. laga nr. 66/2006.

Krafist er að gerð verði upptæk 167 stk. af kannabisplöntum, 75,67 g af maríhúana, 34 stk. af 2C-B (4-bromo-2,5-dimethoxyphenethylamine) pillum, 151,76 g af kannabislaufum, 29,26 g af kannabisstönglum, 0,35 g af amfetamíni og 0,19 g af tóbaksblönduðum kannabisefnum, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Þá er þess ennfremur krafist að ákærði sæti upptöku á 549.000 kr. sem hald var lagt á við rannsókn á ákæruliðum VI-VII, samkvæmt 1. mgr. 69. gr. almennra hegningarlaga nr. 19/1940, sbr. 1. mgr. 69. gr. b., sbr. c. liður 2. gr. laga nr. 149/2009.

Þá er þess krafist að ákærði sæti upptöku á bifreiðinni DA821, Peugeot 406 fólksbifreið árgerð 1997, skv. 1. mgr. 69. gr. almennra hegningarlaga nr. 19/1940.

Vegna ákæruliðs XIII. í málinu gerir K-kk-nf S-kk-nf, kt. 000000-0000, öryggisfulltrúi fyrir hönd Hagkaupa, kt. 000000-0000, bótakröfu á hendur ákærða, samtals að fjárhæð kr. 347.587,- ásamt vöxtum skv. 8. gr. vaxtalaga nr. 38/2001 frá tjónsdegi sem var 15.02.2011 en síðan dráttarvöxtum samkvæmt 9. gr. sömu laga að liðnum mánuði frá birtingu kröfunnar til greiðsludags.

Vegna ákæruliðs XIV. í málinu gerir K-kk-nf S-kk-nf, kt. 000000-0000, öryggisfulltrúi fyrir hönd Hagkaupa, kt. 000000-0000, bótakröfu á hendur ákærða, samtals að fjárhæð kr. 140.222,- ásamt vöxtum skv. 8. gr. vaxtalaga nr. 38/2001 frá tjónsdegi sem var 03.05.2011 en síðan dráttarvöxtum samkvæmt 9. gr. sömu laga að liðnum mánuði frá birtingu kröfunnar til greiðsludags.“ (Mál nr. S-675/2011)

4.

Með ákæru útgefinni af lögreglustjóranum á höfuðborgarsvæðinu þann 16. ágúst 2011 á hendur ofangreindum ákærða:

„fyrir þjófnað, með því að hafa föstudaginn 15. október 2010, í verslun Hagkaups, Skeifunni, Reykjavík, stolið tveimur leðurjökkum, samtals að verðmæti kr. 15.934 og snyrtivörum, samtals að verðmæti kr. 46.679, allt samtals að verðmæti kr. 62.613.

Telst brot þetta varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Þá gerir S-kk-nf H-kk-nf, kt. 000000-0000, fyrir hönd Hagkaups, kt. 000000-0000, kröfu um að ákærða verði gert að greiða skaðabætur að fjárhæð kr. 15.934, ásamt vöxtum samkvæmt 8. gr. laga um vexti og verðtryggingu nr. 38/2001, frá tjónsdegi, sem var 15. október 2010, en síðan dráttarvaxta samkvæmt 1. mgr. 6. gr., sbr. 9. gr. sömu laga að liðnum mánuði frá birtingu kröfunnar til greiðsludags.“

(Mál nr. S-953/2011)

5.

Ákærði kom fyrir dóminn og játaði brot sín skýlaust fyrir dóminum. Er játning hans í samræmi við rannsóknargögn málsins og verður hann sakfelldur fyrir brot sín en þau eru í ákæru rétt heimfærð til refsiákvæða. Þá samþykkti ákærði upptöku á 167 stykkjum af kannabisplöntum, 75,67 grömmum af maríhúana, 34 stykkjum af 2C-B (4-bromo-2,5-dimethozyphenethylamine) pillum, 151,76 grömmum af kannabislaufum, 29,26 grömmum af kannabisstönglum, 0,35 grömmum af amfetamíni og 0,19 grömmum af tóbaksblönduðum kannabisefnum. Ákærði mótmælti kröfunni um upptöku á 549.000 krónum og upptöku á bifreiðinni DA821. Þá mótmælti ákærði einkaréttarkröfum samkvæmt kafla 3 en samþykkti bótakröfu samkvæmt kafla 4. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjala. Samkvæmt sakavottorði, sem liggur frammi í málinu, hefur ákærða ekki verið gerð refsing áður. Við ákvörðun refsingar nú verður að líta til þess að ákærði hefur verið sakfelldur fyrir margvísleg brot. Um er að ræða sjö þjófnaðarbrot á rúmlega einu og hálfu ári að verðmæti að lágmarki 200.000 krónur. Þá er ákærði sakfelldur fyrir að aka bifreið án ökuréttinda eða sviptur ökurétti fjórum sinnum og fyrir að aka undir áhrifum áfengis eða fíkniefna í þrígang. Þá hefur ákærði verið sakfelldur fyrir ræktun, vörslur, dreifingu og sölu á þó nokkru magni fíkniefna. Ákærði hefur einnig verið sakfelldur fyrir skjalafals og brot á lögum um útlendinga, fyrir vörslur á breytifölsuðu kennivottorði og hilmingu og vörslur á þó nokkru magni af þýfi.

Með hliðsjón af einbeittum brotavilja ákærða en einnig því að hann hefur játað brot sín skilmerkilega fyrir dóminum þykir refsing ákærða hæfilega ákveðin fangelsi í tíu mánuði. Ekki þykja skilyrði til að skilorðsbinda refsinguna. Skal gæsluvarðhald það er ákærði hefur sætt frá 4. september sl. koma til frádráttar refsingunni að fullri dagatölu. Þá ber að svipta ákærða ökurétti ævilangt.

Gerðar eru upptækar 167 kannabisplöntur, 75,67 grömm af maríhúana, 34 stykki af 2C-B (4-bromo-2,5-dimethozyphenethylamine) pillum, 151,76 grömm af kannabislaufum, 29,26 grömm af kannabisstönglum, 0,35 grömm af amfetamíni og 0,19 grömm af tóbaksblönduðum kannabisefnum.

Ákærði mótmælti kröfunni um upptöku á 549.000 krónum og upptöku á bifreiðinni DA821. Nefnd fjárhæð fannst á heimili ákærða ásamt ofangreindu magni af fíkniefnum. Ákærði hefur ekki gefið neina skýringu á þessu fé, nema að hann hafi á þeim tíma er þeir fundust verið á félagslegum bótum og að hann hafi ekki treyst íslenska bankakerfinu. Þar sem ákærði hefur verið fundinn sekur um ræktun, sölu og dreifingu fíkniefna og ofangreint fé fannst við leit á heimili hans og við fund fíkniefna, verður að telja, svo hafið sé yfir allan vafa, að peningarnir tengist nefndri háttsemi ákærða og sé ávinningur af brotum hans. Verður krafa ákæruvaldsins um upptöku fjárins því tekin til greina.

Ákæruvaldið gerir kröfu um að bifreiðin DA821, sem er Peugeot 406, árgerð 1997, verði gerð upptæk með vísan til 1. mgr. 69. gr. laga nr. 19/1940. Ósannað er að bifreiðin sé ávinningur af fíkniefnasölu eða öðrum brotum ákærða og gegn mótmælum ákærða verður þeirri kröfu hafnað.

Ákærði mótmælti ekki bótakröfu í ákæruskjali frá 16. ágúst sl. að fjárhæð 15.934 krónur, ásamt nánar tilgreindum vöxtum. Verður sú krafa því tekin til greina eins og greinir í dómsorði.

Ákærði mótmælti framkominni bótakröfu samkvæmt ákæruliðum XIII og XIV. Í gögnum málsins er að finna lista frá Hagkaupum þar sem taldar eru upp vörur og verð þeirra. Gegn mótmælum ákærða telur dómurinn að ekki séu komnar fram fullnægjandi sannanir fyrir verðmæti hlutanna sem ákærði hefur verið sakaður um að hilma yfir. Verður þeim bótakröfum því vísað frá dómi.

Þá ber að dæma ákærða til greiðslu alls sakarkostnaðar sem er samtals 967.207 krónur, þar með talin þóknun skipaðs verjanda hans, G-kk-ef V-kk-ef hdl. Samkvæmt tímaskýrslu er hann lagði fram hefur hann komið að málum ákærða frá 14. febrúar 2011 og til dagsins í dag. Samtals eru það 36 klukkustundir auk aksturskostnaðar. Er þóknun verjanda ákærða ákveðin 451.800 krónur auk 36.546 króna í aksturskostnað, allt að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, L-x-x D-x-x, kt. 000000-0000, Hrannargötu 7, Reykjanesbæ, skal sæta fangelsi í tíu mánuði. Skal gæsluvarðhald er ákærði hefur sætt frá 4. september sl. koma til frádráttar að fullri dagatölu.

Ákærði er sviptur ökurétti ævilangt.

Ákærði sæti upptöku á 167 kannabisplöntum, 75,67 g af maríhúana, 34 stykkjum af 2C-B (4-bromo-2,5-dimethozyphenethylamine) pillum, 151,76 g af kannabislaufum, 29,26 g af kannabisstönglum, 0,35 g af amfetamíni og 0,19 g af tóbaksblönduðum kannabisefnum.

Ákærði sæti upptöku á 549.000 krónum.

Ákærði greiði allan sakarkostnað, samtals 967.207 krónur, þar með er talin þóknun skipaðs verjanda hans, G-kk-ef V-kk-ef hdl., 488.346 krónur að meðtöldum virðisaukaskatti.

Ákærði greiði S-kk-þgf H-kk-þgf, kt. 000000-0000, fyrir hönd Hagkaups, kt. 000000-0000, í skaðabætur 15.934 krónur ásamt vöxtum samkvæmt 8. gr. laga um vexti og verðtryggingu nr. 38/2001 frá 15. október 2010 til 15. nóvember 2010 en með dráttarvöxtum samkvæmt 1. mgr. 6. gr., sbr. 9. gr., sömu laga frá þeim degi til greiðsludags.

Kröfu um upptöku á bifreiðinni DA821 er hafnað.

Bótakröfum K-kk-ef S-kk-ef, kt. 000000-0000, fyrir hönd Hagkaupa, kt. 000000-0000, að fjárhæð 347.587 krónur og að fjárhæð 140.222 krónur, ásamt tilgreindum vöxtum, er vísað frá dómi.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 7. september 2011